ПсэщIэ къызэрыхыхьэж Iэмалщ
Лэжьыгъэм, еджэныгъэм, унагъуэр зыхуей хуэгъэзэным зыкъыдигъахуэу, цIыхур щIыпIэ хэха гуэрым, зыщигъэпсэхун, и узыншагъэр щызэтригъэувэжын папщIэ, зэрыкIуэм «рекреацэ туризм»-кIэ йоджэ.
А фIэщыгъэм къызэщIеубыдэ, зыгъэпсэхуакIуэ ежьам езым фIэфIу къыхих щIыпIэ пхыдзахэри, цIыху куэд зэкIуалIэ зытегъэупIэ «зыкъизыххэри», узыншагъэр зэрырагъэфIакIуэ спорт лIэужьыгъуэхэри, лъэсу къэкIухьынри, зи къэбзагъэмрэ дахагъэмкIэ узыIэпызышэ щIыпIэхэм зыщыплъыхьынри, хы Iуфэ-псы Iуфэхэм Iусынри, нэгъуэщIхэри.
Гу лъытапхъэщ, мы къедбжэкIахэм ящыщу лъэсырызекIуэныр нэхъ зэгъэхъулIэгъуафIэу зэрыщытым и мызакъуэу, узыншагъэр зэрырагъэфIакIуэ Iэмал нэхъыфIу куэдым къызэралъытэр. АбыкIэ щыхьэту къоув медицинэм щылажьэхэри. Лъэсу къэкIухьыным, пщIэ гуэр зэрыщIамытым и мызакъуэу, цIыхум и Iэпкълъэпкъыр зэрегъэубыд, «зэрына» и пкъырыпкъынэхэр зэрегъакIуэ.
Дэтхэнэри «ди пIэ дизымыгъэзагъэ» къару нэхъ ин дыдэхэм ящыщщ, щIэ гуэр зэгъэщIэным сытым дежи дызэрыхуэпабгъэмрэ тпкърымыкIыу къыддекIуэкI «дыздэкIуэм къыщытпэплъэр сыт?» жыхуиIэ гупсысэмрэ. Щэхуми-нахуэ- ми, апхуэдэ нэщэнэрэ хьэл-щэнрэ зыхэлъ цIыхухэм дэнэ щIыпIи уащрохьэлIэ икIи арагъэнущ дунейм тет къэрал псоми туризмэм пщIэ лей щIыхуащIыр.
ЩIыналъэр нэгузегъэужьыпIэщ, абы и мэзхэмрэ и псыхъуэхэмрэ зэрыщытауэ къызэтрагъэнамэ, цIыхум сэбэп хуэхъу къэкIыгъэхэм уащрихьэлIэмэ, тхыдэ-щэнхабзэ фэеплъхэри и куэдмэ. Дахагъэр зи тепщэ щIыпIэхэм дытрагъэу къудейкъым, атIэ ди зэхэщIыкIми хагъахъуэ, ди къэухьми зрагъэубгъу. Апхуэдэщ, псалъэм папщIэ, археологие щIэныгъэм пыщIа щIытI лэжьыгъэхэм якIэлъыплъыныр, къуалэбзухэм, псэущхьэхэм я псэукIэмрэ псышхуэ, хы-жьей лъабжьэхэм къыщыхъу-къыщыщIэхэмрэ щыгъуазэ захуэщIыныр, нэгъуэщIхэри.
«Рекреацэ» псалъэм къызэщIригъэубыдэхэм иджыри халъытэ бгы дэкIуеикIэм, къехыжыкIэм, щэкIуэкIэм, бдзэжьей ещэкIэм, шы тесы-кIэм, кхъуафэ лъэрыт цIыкIухэмкIэ хы сыдж «шэсыкIэм», нэгъуэщIхэми зэрыхуагъасэ Iэмалхэри.
Дауи, мы къедбжэкIахэм захуэгъэхьэзырынымрэ абыхэм хуэщIа Iэмэпсымэхэр зэгъэпэщынымрэ гугъуехь нэхъыбэ пыщIащ. Ауэ, абы щхьэкIэ къэмынэу, зи гугъу тщIы спорт лIэужьыгъуэхэм дихьэххэм я бжыгъэм зэпымыууэ хохъуэ.
Ди тхыгъэ кIэщIыр зытеухуар къризэщIэткъуэжу зы псалъэкIэ жытIэнщи, щIыуэпсым пыщIауэ цIыхум и ешымрэ и езэшымрэ щхьэщызыгъэу, зезыгъэгъэпсэху, къаруущIэхэр къыхэзылъхьэж дэтхэнэ зы Iэмалри «рекреацэщ».
ХЬЭТЫКЪУЭ ЩауапцIэ.
